text: Første flygtninge ankommet til Bolderslev
  10 august 2014 kl. 14.19
  Lørdag eftermiddag ankom de første flygtninge til et tidligere ældrecenter i Bolderslev ved Aabenraa.
  Det tidligere ældrecenter i Bolderslev syd for Aabenraa, der netop er udpeget som flygtningecenter, har nu modtaget de første 32 flygtninge. Det er meningen, at der skal være op til 100 flygtninge.
  Flygtningene er alle enlige mænd fra i alt syv nationer. 11 af dem er fra det borgerkrigsramte Syrien. Der vil komme flere flygtninge i den kommende uge.
  - Det er gået stille og roligt, og det er vi meget glade for. Jeg tror og håber, at det vil fortsætte med at gå stille og roligt, de skal jo også være her, lige så meget som vi skal, siger talsmand for beboerne på Gammel Søndergade, Elly Bruhn Hansen, til TV SYD.
  Staten har lejet det tidligere plejecenter for ét år med mulighed for forlængelse i endnu et år.
  